Kyk: ‘Boere is keelvol’Malesela Mangena, Velly Segwale en Lesiba Solly Segwale word na die hof begelei. (Foto: Reint Dykema) Tientalle boere in bakkies, trekkers en stropers het Maandag na Roedtan in Limpopo opgeruk waar drie verdagtes in die rondgaande hof op die dorp verskyn het in verband met die onlangse moord op Nico (Nicci) Janse van Rensburg. Malesela Mangena, Velly Segwale en Lesiba Solly Segwale het vanoggend op aanklagte van moord in ŉ klein hofsaal by die plaaslike polisiestasie verskyn, voordat die saak teen middagete weens beurtkrag tot Woensdag uitgestel is. Die saak sal dán in die landdroshof op Mookgophong (Naboomspruit) aangehoor word. Tientalle boere het in die hoofstraat in effense onweer saamgedrom terwyl trekkers en stropers die dorp se paaie deurkruis het. Sommige van hulle het glo selfs van die Wes-Kaap gekom om hul steun aan die saak te wys. Baniere is omhoog gehou en nes menige ander saamtrek teen plaasaanvalle en plaasmoorde was die boodskap duidelik: Genoeg is genoeg. Boere ruk op na Roedtan. (Foto: Reint Dykema) Later sou boere van Roedtan hoor dat een van die beskuldigdes in die hof geklee was in ŉ T-hemp met die leuse: “Stem ANC”. “Dit vertel vir my alles,” sê Henry Geldenhuys, president van TLU SA, wat die verskyning namens die familie bygewoon het. “Ek het vanoggend in die hof met ŉ beklemming om my hart gesit om te dink dat daar nóg ŉ boer vermoor is. Die regering het nie ŉ saak met boere nie. Daar word nie gekyk na boere wat hard werk en hul lewe opoffer om kos op die tafel te sit nie.” Boere ruk op na Roedtan. (Foto: Reint Dykema) Boere ruk op na Roedtan. (Foto: Reint Dykema) Janse van Rensburg is op 7 Oktober tydens ŉ plaasaanval doodgeskiet. Sy lewensmaat, Veronica (Katryn) Grobler, en ŉ 15-jarige seun wat saam met hulle op die plaas gewoon het, is vasgebind. ŉ Huishulp het eers die volgende oggend op hulle afgekom. Luidens TLU SA se statistieke is daar 2 206 plaasmoorde sedert 1990 gepleeg. Geldenhuys vergelyk dié syfer met die aantal sterftes tydens die destydse grensoorlog. “Die grensoorlog was ŉ volskaalse oorlog vir baie jare en as ek na TLU SA se syfers oor plaasmoorde kyk, sê dit vir my een ding: Plaasmoorde is ŉ volskaalse oorlog. Boere ruk op na Roedtan. (Foto: Tania Heyns/Maroela Media) Boere ruk op na Roedtan. (Foto: Reint Dykema) “Hierdie probleem is ook veel groter as net landbou. Oor die 70 mense word elke dag in ons land vermoor. Misdaad is buite beheer. Hoe lank gaan dit nog aanhou?” Marcelle Maritz, die VF Plus se leier in Limpopo, het op haar beurt gesê sy het die reuse-opkoms verwag. “Die boere is moeg. Hulle is gatvol om te hoor daar word net gepraat en belowe, maar dinge gebeur nie. Ons boere is in gevaar. Ons boere moet ekstra geld bestee om hul familie en grond – waar hulle vir my en jou kos op die tafel sit – te beskerm. Boere ruk op na Roedtan. (Foto: Reint Dykema) “Dit is tyd dat mense besef boere is keelvol.” Geldenhuys het Maandagmiddag aan Maroela Media gesê “dit is hoendervleis-lekker” om te sien hoeveel lede van die boeregemeenskap vandag na Roedtan opgeruk het. “Die wêreld moet weet wat hier vandag gebeur het op Roedtan … ons moet net nie ophou met bewusmaking nie.” Boere ruk op na Roedtan. (Foto: Tania Heyns/Maroela Media) Boere ruk op na Roedtan. (Foto: Reint Dykema) Boere ruk op na Roedtan. (Foto: Tania Heyns/Maroela Media) Boere ruk op na Roedtan. (Foto: Reint Dykema) Boere ruk op na Roedtan. (Foto: Reint Dykema)